text: Speedway-mesterskabet gik til Esbjerg-kører
  31 august 2012 kl. 21.14
  Esbjerg-køreren Niels-Kristian Iversen løb fredag aften med det danske mesterskab i speedway, da han blev dansk mester på Outrup Speedwaycenter foran Nicki Pedersen, der ellers længe så ud til at vinde DM-titlen.
  I finale-heatet fejlede Nicki Pedersen helt og sluttede sidst, mens Niels-Kristian Iversen vandt finalen i overbevisende stil og kunne dermed hente sit første individuelle danske mesterskab i karrieren. 
  - Jeg er rigtig glad. Nicki skulle blive sidst i finalen, hvis jeg skulle have guldet. Det blev han, men det havde jeg godt nok ikke regnet med, sagde en storsmilende Niels-Kristian Iversen ifølge jv.dk efter ræset.
  Nicki Pedersen var til gengæld meget skuffet.
  - Jeg troede, at den var hjemme. Desværre gik det skævt i finalen, men sådan er vilkårene. Det er totalt skuffende, erkendte Nicki Pedersen.
  